**Ministru kabineta rīkojuma projekta**

**“Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2015.gadā paredzēto valsts budžeta līdzekļu daļēju pārdali” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1. Latvijas Nacionālās sporta padomes 2015.gada 12.marta sēdē nolemtais (prot. Nr.2 4.§., 4.2.apakšpunkts). 2. Likuma “Par valsts budžetu 2015.gadam” 31.panta 4.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izglītības un zinātnes ministrija (turpmāk – IZM), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, saskaņā ar Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 5.21.5punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, kā arī saskaņā ar Ministru kabineta 2003.gada 9.jūlija noteikumu Nr.422 “Latvijas Nacionālās sporta padomes nolikums” 15.punktu nodrošina Latvijas Nacionālās sporta padomes sekretariāta pienākumu izpildi, 2015.gada februāra beigās un marta sākumā saņēma vairāku sporta organizāciju pieprasījumus par papildu finansējuma piešķiršanu.  Biedrība “Latvijas Olimpiskā komiteja” (turpmāk arī – LOK) 2015.gada 2.marta vēstulē Nr.38 informēja, ka 2015.gada 12.-28.jūnijā Baku (Azerbaidžāna) notiks I Eiropas spēles, kurās 19 sporta veidos sacentīsies 6000 sportisti no 49 Eiropas valstīm. Latvijas delegācijas sastāvā plānoti 139 dalībnieki, t.sk. 67 sportisti un 72 sportistus apkalpojošais personāls (treneri, ārsti, komandas vadība). Kopējā izdevumu tāme dalības nodrošināšanai sacensībās ir 222 400 *euro*. LOK 2015.gada budžetā šim mērķim šobrīd paredzēti 64 000 *euro*, kas nodrošina tikai 20 sportistu un 20 apkalpojošā personāla pārstāvju dalību sacensībās. Vēstulē LOK lūdz piešķirt papildu finansējumu 158 400 *euro* apmērā. Izvērtējot šo finanšu pieteikumu, jāņem vērā, ka tas ir saistīts ar iepriekš neprognozējama skaita Latvijas sportistu izcīnītajām tiesībām (izpildītajiem kvalifikācijas normatīviem) dalībai minētajās sporta sacensībās. Ņemot vērā faktu, ka šāda līmeņa sacensības norisinās pirmo reizi, kā arī to, ka saistībā ar Latvijas prezidentūru Eiropas Savienības Padomē Latvijai ir pievērsta pastiprināta starptautiskā uzmanība, IZM ieskatā dalība I Eiropas spēlēs būtu vēlama ar iespējami plašu delegāciju.  Tāpat LOK 2015.gada 2.marta vēstulē Nr.38 informēja, ka, lai pilnvērtīgi nodrošinātu sportistu individuālajos vasaras olimpiskajos sporta veidos sagatavošanos dalībai 2016.gada Vasaras Olimpiskajās spēlēs Riodeženeiro (Brazīlija), Sportistu atbalsta programmas “TOP50” īstenošanai papildus jau piešķirtajiem 100 000 euro nepieciešami 107 697 *euro*, tādejādi nodrošinot visu Latvijas Olimpiskās vienās pamatsastāvā iekļauto sportistu treniņu darba vajadzības 2015.gadā.  LOK 2015.gada 2.marta vēstulē Nr.38 tiek lūgts piešķirt papildu finansējumu 60 568 *euro* apmērā Latvijas nacionālās basketbola vīriešu izlases sagatavošanai 2015.gada Eiropas čempionāta basketbolā finālturnīram, kas vienlaikus ir arī kvalifikācijas sacensības dalībai 2016.gada Vasaras Olimpiskajās spēlēs Riodeženeiro (Brazīlija).  Sabiedrība ar ierobežotu atbildību “Latvijas Olimpiskā vienība” (turpmāk arī – LOV) 2015.gada 3.marta vēstulē  Nr.1-13 informēja, ka, lai pilnvērtīgi nodrošinātu sportistu individuālajos vasaras olimpiskajos sporta veidos sagatavošanos dalībai 2016.gada Vasaras Olimpiskajās spēlēs Riodeženeiro (Brazīlija), LOV darbības nodrošināšanai papildus nepieciešami 263 028 *euro*. LOV norādīja, ka deficīts sportistu treniņu darba izdevumu segšanai ir saistīts ar LOV sastāvos iekļauto sportistu skaita palielināšanos (salīdzinot ar 2014.gadu sportistu skaits palielinājies par 15%). Izvērtējot šo finanšu pieteikumu, jāņem vērā, ka tas ir saistīts ar iepriekš neprognozējama skaita Latvijas sportistu izcīnītajām augstām vietām starptautiskās sporta sacensībās (izpildītajiem normatīviem iekļūšanai LOV sastāvā).  Biedrība “Latvijas Paralimpiskā komiteja” 2015.gada 2.marta vēstulē Nr.18/2015 informēja, ka, lai pilnvērtīgi nodrošinātu paralimpisko sportistu sagatavošanos dalībai 2016.gada Vasaras Paralimpiskajās spēlēs Riodeženeiro (Brazīlija), papildus nepieciešami 171 800 *euro*.  Biedrība “Latvijas Volejbola federācija” (turpmāk arī – LVF) 2015.gada 27.februāra vēstulē Nr.1-3/98 informēja, ka Latvijai (LVF) ir piešķirtas tiesības 2015.gada 21.-24.maijā organizēt 2015.gada CEV Eiropas čempionāta pludmales volejbolā *Masters* posmu Jūrmalā. Vēstulē LVF norāda, ka šādu sacensību norise sekmēs tūrisma nozares attīstību. Tāpat LVF norāda (ko apliecina arī vēstulei pievienotie dokumenti), ka Jūrmalas pilsētas dome sacensību sarīkošanai ir paredzējusi līdzfinansējumu 250 000 *euro* apmērā. No valsts budžeta sacensību organizēšanai tiek lūgts līdzfinansējums 100 000 *euro* apmērā.  Biedrība “Latvijas Augstskolu sporta savienība” (turpmāk arī – LASS) vēstulē (bez datuma un numura) informēja, ka 2015.gada 3.-14.jūlijā Gvangju (Dienvidkoreja) notiks XXVIII Pasaules studentu vasaras universiāde, kurās 21 sporta veidā sacentīsies 9000 sportisti no 170 valstīm. Latvijas delegācijas sastāvā plānoti 65 sportisti. Lai nodrošinātu Latvijas labāko sportistu (studentu) dalību sacensībās, LASS lūdz piešķirt papildu finansējumu 27 760 *euro* apmērā.  Visi finanšu līdzekļi 2015.gadam valsts budžeta programmā 09.00.00 “Sports”, t.sk. apakšprogrammās 09.09.00 “Sporta federācijas un sporta pasākumi”, 09.21.00 “Augstas klases sasniegumu sports” un 09.25.00 “Dotācija biedrībai “Latvijas Paralimpiskā komiteja” pielāgotā sporta attīstībai”, no kurām varētu piešķirt līdzekļus iepriekšminētajām sporta organizāciju vajadzībām, ir sadalīti un attiecīgi noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – IZM – tiesības samazināt piešķirto finanšu līdzekļu apmēru līdzekļu pārdales gadījumā citām sporta federācijām (līgums paredz IZM tiesības samazināt līguma summu tikai tad, ja tiek izdarīti grozījumi likumā “Par valsts budžetu 2015.gadam”, vai sporta federācija neievēro pielīgtās saistības). Nav iespējama arī papildus finansējuma pārdale no citām IZM pamatbudžeta apakšprogrammām, jo tādejādi finansējuma nepietiekamība izveidotos citu IZM nodrošināto valsts pamatfunkciju īstenošanai. Šajā gadījumā nav iespējama līdzekļu piešķiršana arī no budžeta resora “74. Gadskārtējā valsts budžeta izpildes procesā pārdalāmais finansējums” programmā 02.00.00 “Līdzekļi neparedzētiem gadījumiem” paredzētajiem līdzekļiem, turklāt jāņem vērā Ministru kabineta 2015.gada 10.marta sēdē ministriem norādītais (prot. Nr.14 42.§, 6.punkts), ka gadījumā, ja izskatīšanai Ministru kabinetā tiks iesniegti priekšlikumi par līdzekļu piešķiršanu neparedzētiem gadījumiem, par finanšu avotu šādu gadījumu finansēšanai būs jāizmanto apropriācijas pārdale no ministriju un citu centrālo valsts iestāžu budžetiem atbilstoši konceptuālajā ziņojumā ietvertajiem priekšlikumiem.  Latvijas Nacionālās sporta padomes 2015.gada 12.marta sēdē, detalizēti izvērtējot iepriekšminētos sporta organizāciju iesniegtos papildu finansējuma pieprasījumus, kā arī izvērtējot iespējamos risinājuma variantus, tika nolemts (prot. Nr.2 4.§, 4.2.apakšpunkts) atbalstīt daļēju Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta (turpmāk – Murjāņu būvniecības projekts) īstenošanai 2015.gada valsts budžeta programmas 09.00.00 “Sports” apakšprogrammā 09.10.00 “Murjāņu sporta ģimnāzija” paredzēto valsts budžeta līdzekļu 589 028 *euro* apmērā pārdali šādiem mērķiem:  (1) biedrībai “Latvijas Olimpiskā komiteja”, lai nodrošinātu Sportistu atbalsta programmas “TOP50” pilotprojekta īstenošanas turpināšanu, atbalstot sportistu individuālajos vasaras olimpiskajos sporta veidos sagatavošanos dalībai 2016.gada Vasaras Olimpiskajās spēlēs Riodeženeiro (Brazīlija) (60 000 *euro* apmērā), kā arī nodrošinātu ar Latvijas sportistu komandas dalības I Eiropas spēlēs Baku (Azerbaidžāna) saistīto izdevumu (158 400 *euro* apmērā) segšanu – 218 400 *euro*;  (2) biedrībai “Latvijas Paralimpiskā komiteja”, lai nodrošinātu paralimpisko sportistu sagatavošanos dalībai 2016.gada Vasaras Paralimpiskajās spēlēs Riodeženeiro (Brazīlija) – 100 000 *euro*;  (3) Sabiedrībai ar ierobežotu atbildību “Latvijas Olimpiskā vienība”, lai nodrošinātu Latvijas Olimpiskās vienības sastāvā iekļauto sportistu treniņprocesu un dalību starptautiskās sporta sacensībās (116 208 *euro* apmērā), kā arī nodrošinātu ar telpu remontu, kā arī iekārtu un aprīkojuma iegādi funkcionāli diagnosticējošās laboratorijas un rehabilitācijas vajadzībām (45 420 *euro* apmērā) saistīto izdevumu segšanu – 161 628 *euro*;  (4) biedrībai “Latvijas Volejbola federācija”, lai nodrošinātu 2015.gada CEV Eiropas čempionāta pludmales volejbolā *Masters* posma sarīkošanu Jūrmalā – 100 000 *euro*;  (5) biedrībai “Latvijas Augstskolu sporta savienība”, lai nodrošinātu Latvijas sportistu komandas dalību XXVIII Pasaules studentu vasaras universiādē Gvangju (Dienvidkoreja) – 9 000 *euro*.  Lai saistībā ar iepriekšminēto valsts budžeta līdzekļu pārdali neapdraudētu Murjāņu būvniecības projekta īstenošanu paredzētajā apjomā, Latvijas Nacionālā sporta padome nolēma (prot. Nr.2 4.§, 4.3.apakšpunkts) konceptuāli atbalstīt IZM priekšlikumu par daļēju Tenisa centra “Lielupe” rekonstrukcijas projektam 2016.gada valsts budžeta programmas 09.00.00 “Sports” apakšprogrammā 09.04.00 “Sporta būves” paredzēto valsts budžeta līdzekļu 589 028 *euro* apmērā pārdali uz 2016.gada valsts budžeta programmas 09.00.00 “Sports” apakšprogrammu 09.10.00 “Murjāņu sporta ģimnāzija”, vienlaikus nosakot, ka jautājumu par līdzekļu pārdali izskatāms likumprojekta “Par vidēja termiņa budžeta ietvaru 2016., 2017. un 2018. gadam” un likumprojekta “Par valsts budžetu 2016.gadam” sagatavošanas un izskatīšanas procesā pēc tam, kad Ministru kabinetā ir apstiprināts konceptuālais ziņojums par sporta veidu reģionālo attīstības centru sistēmas izveidi.  Saskaņā ar likuma “Par valsts budžetu 2015.gadam” 31.panta 4.punktu finanšu ministram ir tiesības veikt apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām ministrijai vai citai centrālajai valsts iestādei likumā noteiktās apropriācijas ietvaros, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot likuma 30.panta nosacījumus. Minētā norma arī nosaka, ka šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu dienu laikā no attiecīgās informācijas saņemšanas nav iebildusi pret apropriācijas pārdali.  Ievērojot minēto, IZM ir izstrādājusi attiecīgu Ministru kabineta rīkojuma projektu. |
| 3. | Projekta izstrādē iesaistītās institūcijas | Ministru kabineta rīkojuma projektu izstrādāja IZM. Ņemot vērā to, ka Ministru kabineta rīkojuma projekts izstrādāts, ņemot vērā Latvijas Nacionālās sporta padomes 2015.gada 12.marta sēdē nolemto (prot. Nr.2 4.§., 4.2.apakšpunkts), papildus pasākumi sabiedrības iesaistei nebija nepieciešami. |
| 4. | Cita informācija | Ministru kabineta rīkojuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Ministru kabineta rīkojuma projekts attiecas uz budžeta un finanšu politiku. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015** | | Turpmākie trīs gadi (*euro*) | | |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **0** | **0** | **0** | **0** |
| 2.1. valsts pamatbudžets | *0* | *0* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | **0** | **0** | **0** | **0** | **0** |
| 3.1. valsts pamatbudžets | *0* | *0* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Ņemot vērā to, ka jautājums ir saistīts ar iekšējo līdzekļu pārdali valsts budžeta programmai 09.00.00 “Sports” noteikto 2015.gada izdevumu ietvaros, iekšējās pārdales rezultātā 2015.gada valsts budžeta programmas 09.00.00 “Sports” izdevumi nemainās.  Izdevumi 2015.gada valsts budžeta programmas 09.00.00 “Sports” apakšprogrammā 09.10.00 “Murjāņu sporta ģimnāzija” par 589 028 *euro* samazināsies, bet attiecīgi par  489 028 euro palielināsies 2015.gada valsts budžeta programmas 09.00.00 “Sports” apakšprogrammā 09.21.00 “Augstas klases sasniegumu sports” paredzētie līdzekļi un par 100 000 *euro* palielināsies 2015.gada valsts budžeta programmas 09.00.00 “Sports” apakšprogrammā 09.25.00 “Dotācija biedrībai “Latvijas Paralimpiskā komiteja” pielāgotā sporta attīstībai” paredzētie līdzekļi. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Pēc Ministru kabineta rīkojuma projekta pieņemšanas IZM normatīvajos aktos noteiktā kārtībā sagatavos un iesniegs Finanšu ministrijā pieprasījumu valsts budžeta apropriācijas pārdalei. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu Murjāņu būvniecības projekta īstenošanai 2015.gadā plānoto piešķiramo līdzekļu apmēra atbilstību 2015.gadā faktiski paredzēto līdzekļu apmēram, vienlaikus ar šo Ministru kabineta rīkojuma projektu ir izstrādāts Ministru kabineta rīkojuma projekts “Grozījums Ministru kabineta 2013.gada 31.oktobra rīkojumā Nr.508 “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu””, kurš tiek virzīts vienotā dokumentu paketē ar šo Ministru kabineta rīkojuma projektu. |
| 2. | Atbildīgā institūcija | Ministru kabineta rīkojuma projektu “Grozījums Ministru kabineta 2013.gada 31.oktobra rīkojumā Nr.508 “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”” ir izstrādājusi IZM. |
| 3. | Cita informācija | Nav. |

*Anotācijas II, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministre Mārīte Seile

Vizē:

Valsts sekretāra vietniece –

Izglītības departamenta direktore,

valsts sekretāra pienākumu izpildītāja Evija Papule

22.04.2015. 11:18

1857

Izglītības un zinātnes ministrijas

valsts sekretāra vietnieks –

Sporta departamenta direktora vietnieks E.Severs

67047935, edgars.severs@izm.gov.lv